Sissejuhatuses analüüsime üldisemaid küsimusi nagu seniseid selleteemalisi uurimusi, terminoloogiat jms. Esimeses peatükis võtame ükshaaval vaatluse alla kõik tuntud masinatüübid, liigitatuna tööprintsiibi alusel. Analüüsime ka erinevate autorite jooniseid. Selle osa  eesmärgiks on tutvustada lugejale heitemasinate mitmekesisust ning funktsionaalseid erinevusi - tavainimese teadmistes on kahjuks juurdunud varasematest ajalooõpikutest pärit üks "tüüpheitemasina" pilt, mida peetakse üldlevinuks kogu püssirohueelsel ajastul. Teises peatükis siirdume vastukaalu jõul töötava heitemasina täpsema käsitluse juurde ja seletame lahti selle füüsikalised printsiibid. Käime välja mõned tõed ja rakendused, mida ka ajaloo-uurijad lihtsasti kasutada saaksid. Kolmandas peatükis vaatleme  blidede rekonstrueerimisel tehtud katseid ja uurime sel alal saavutatut. Muuhulgas kirjeldame ka autori enda poolt läbi viidud rekonstruktsiooni Otepää linnamäel. Seome rekonstruktsioonkatseid eelnevas peatükis esitatud füüsikalise käsitlusega.